ET Euroopa Liidu Teataja C 176/3

EUROOPA SÜSTEEMSETE RISKIDE NÕUKOGU OTSUS,

3. juuni 2011,

üldsuse juurdepääsu kohta Euroopa Süsteemsete Riskide Nõukogu dokumentidele

(ESRB/2011/5)

2011/C 176/03

EUROOPA SÜSTEEMSETE RISKIDE NÕUKOGU HALDUSNÕUKOGU,

võttes arvesse Euroopa Parlamendi ja nõukogu 24. novembri 2010. aasta määrust (EL) nr 1092/2010 finantssüsteemi makrotasandi usaldatavusjärelevalve kohta Euroopa Liidus ja Euroopa Süsteemsete Riskide Nõukogu asutamise kohta, (1) eelkõige selle artikli 4 lõiget 2, artikli 8 lõiget 3 ja artikli 16 lõiget 3,

võttes arvesse nõukogu 17. novembri 2010. aasta määrust (EL) nr 1096/2010, millega antakse Euroopa Keskpangale eriülesanded seoses Euroopa Süsteemsete Riskide Nõukogu tegevusega, (2) eelkõige selle artikli 6 lõiget 1 ja artiklit 7,

võttes arvesse Euroopa Süsteemsete Riskide Nõukogu 20. jaanuari 2011. aasta otsust ESRB/2011/1, millega võetakse vastu Euroopa Süsteemsete Riskide Nõukogu töökord, (3) eelkõige selle artikli 5 lõiget 5, artikli 10 lõiget 5 ja artikli 13 lõiget 10,

võttes arvesse 4. märtsi 2004. a. otsust EKP/2004/3 üldsuse juurdepääsu kohta Euroopa Keskpanga dokumentidele (4),

ning arvestades, et on vajalik võtta vastu kord otsuse EKP/2004/3 kohaldamiseks Euroopa Süsteemsete Riskide Nõukogu (European Systemic Risk Board, ESRB) dokumentidele. Asjaomane kord peaks: i) tagama ESRB menetluste, tegevuse ja arutelude ning hoiatuste ja soovituste tulemuslikkuse ja konfidentsiaalsuse, ii) määratlema ESRB haldusnõukogus esindatud osapooltele adresseeritud ESRB dokumentidele juurdepääsu taotlemise korra, ja iii) tagama kaheastmelise menetluse vastavalt heale haldustavale,

ON VASTU VÕTNUD KÄESOLEVA OTSUSE:

Artikkel 1

Eesmärk

Käesolev otsus kehtestab korra otsuse EKP/2004/3 kohaldamiseks ESRB dokumentidele. Otsuse EKP/2004/3 sätteid, mida kohaldatakse EKP dokumentidele EKP poolt juurdepääsu võimaldamisele, kohaldatakse mutatis mutandis ESRB dokumentidele ESRB poolt juurdepääsu võimaldamisele, arvestades käesoleva otsuse erisusi.

Artikkel 2

Mõisted

Käesolevas otsuses kasutatakse järgmisi mõisteid:

a) „dokument” ja „ESRB dokument”– mis tahes sisu olenemata andmekandjast (paberile kirjutatud või elektrooniliselt salvestatud või heliline, visuaalne või audiovisuaalne salvestus), mille on koostanud või mida hoiab ESRB ja mis seondub selle poliitika, tegevuse või otsustega;

b) „kolmas isik”– iga füüsiline või juriidiline isik või ESRB väline üksus.

c) „ESRB liige”– kolmas isik või organ, mille töötajate hulgast võtab ESRB haldusnõukogu oma liikmed vastavalt määruse (EL) nr 1092/2010 artikli 6 lõigetele 1 ja 2.

Artikkel 3

Erandid

1. ESRB dokumentidele juurdepääsu võimaldamise erandite osas kohaldatakse otsuses EKP/2004/3 sätestatud korda, arvestades käesoleva artikli erisusi.

2. ESRB keeldub juurdepääsu võimaldamist ESRB dokumendile mis tahes otsuse EKP/2004/3 artiklis 4 sätestatud alusel, eelkõige juhul, kui avalikustamine võiks kahjustada avalike huvide kaitset seoses ESRB menetluste, tegevuse, arutelude, hoiatuste või soovituste konfidentsiaalsuse või tulemuslikkusega.

3. Kolmandate isikute dokumentide osas peab ESRB konsulteerima asjaomase kolmanda isikuga, et hinnata erandi kohaldatavust, kui ei ole ilmne, kas dokumendi avalikustamine on lubatud või keelatud. ESRB võib ESRB liikmete poolt koostatud dokumentidele juurdepääsu taotluse esitada asjaomasele ESRB liikmele.

4. ESRB haldusnõukogu täidab ülesandeid, mida otsuse EKP/2004/3 artikli 4 lõike 6 kohaselt täidab EKP nõukogu.

Artikkel 4

ESRB liikmete valduses olevad dokumendid

ESRB liikme valduses olevad ESRB poolt koostatud dokumente võib ESRB liige avaldada ainult ESRB haldusnõukogu eelneval loal, v.a juhul kui on ilmne, et dokumendi avalikustamine on lubatud või keelatud. Teise võimalusena võib ESRB liige taotluse edastada ESRB haldusnõukogule.

Artikkel 5

Taotluste käsitlemine

1. ESRB menetleb ESRB dokumentidele juurdepääsu taotlusi vastavalt otsuse EKP/2004/3 artiklitele 6 kuni 8, arvestades käesoleva artikli erisusi.

2. ESRB dokumentidele juurdepääsu taotlused ja kordustaotlused esitatakse ESRB sekretariaadile (5).

3. ESRB sekretariaadi juhataja täidab otsuse EKP/2004/3 artikli 7 lõikes 1 EKP sekretariaadi ja keeleteenuste peadirektorile antud ülesandeid.

4. ESRB haldusnõukogu täidab otsuse EKP/2004/3 artikli 7 lõikes 2 ja artikli 8 lõikes 1 EKP juhatusele antud ülesandeid. ESRB juhtkomitee aitab ESRB haldusnõukogu, vaadates läbi kordustaotlused ning esitades oma hinnangu.

Artikkel 6

Jõustumine

Käesolev otsus jõustub 18. juunil 2011.

Frankfurt Maini ääres, 3. juuni 2011 ESRB eesistuja Jean-Claude TRICHET

(1) ELT L 331, 15.12.2010, lk 1.

(2) ELT L 331, 15.12.2010, lk 162.

(3) ELT C 58, 24.2.2011, lk 4.

(4) ELT L 80, 18.3.2004, lk 42.

(5) Aadress: Secretariat of the European Systemic Risk Board, Kaiserstrasse 29, 60311 Frankfurt am Main, Faks +49 6913447347. E-post: esrbsecretariat@esrb.europa.eu